# Nació sense estat

Les nacions sense estat són comunitats humanes que, tot i tenir les característiques culturals o identitàries associades habitualment amb una nació, no disposen d'un estat independent, i en molts casos, no estan reconegudes oficialment com a comunitats diferenciades. Les nacions sense estat, per tant, estan incloses en estats, on la nació predominant és una altra, o repartides entre diversos estats.
El reconeixement oficial de les nacions sense estat és molt variable. En alguns estats, es parla obertament de nacions, o nacionalitats, i en alguns casos aquestes han aconseguit estructures administratives o de govern pròpies. En d'altres, la diversitat nacional no és ben vista, i des de l'estat es propugna una uniformitat nacional.
La definició de què és o no una nació sense estat és subjectiva. A més, sovint conviuen en un mateix territori persones amb sentiments nacionals molt diferents. En d'altres, determinar quin és el territori exacte que correspon a una nació pot ser difícil. En general, les nacions que es llisten a sota compleixen almenys algun dels tres criteris següents:
* Reconeixement oficial per part de l'estat com a comunitat nacional, nacionalitat o semblant.
* Presència de trets culturals o lingüístics ben definits i diferenciats dels majoritaris en l'estat.
* Existència d'un moviment cultural o polític que en reivindiqui l'existència.

## Nacions sense estat

La definició teòrica d'una nació és tota aquella comunitat de persones que participen d'un sentiment d'identitat col·lectiva singular, a partir d'una sèrie de característiques compartides en el camp cultural, jurídic, lingüístic o altre. El problema, però, és que aquesta definició admet diverses interpretacions, fent que el terme nació sigui molt subjectiu. Sovint la seva definició és qüestió de debat en els mitjans informatius o en les controvèrsies polítiques. Per això, sovint s'entén com a nació al conjunt de persones subjugades a un pensament d'origen únicament polític. És a dir, la nació no la crea el poble en si, sinó que la crea una agrupació de polítics. N'és un exemple clar territoris com ara Andalusia (Espanya), que podria declarar-se com a nació pròpia o com un territori més de la nació espanyola o castellana.

## Organització de Pobles i Nacions No Representats

L'Organització de Pobles i Nacions No Representats (UNPO, per Unrepresented Nations and Peoples Organization) és una organització fundada en 1991 per representar els estats amb reconeixement limitat, i les nacions que no poden estar representades a l'ONU.
La següent llista conté les nacions sense estat inscrites a l'UNPO.
| a Amèrica Buffalo River Dene Nation Lakota Maputxe Nahuals de l'Alt Balsas Nuxálks Tsimshian | a Àfrica Afrikaners Batwa Cabinda Camerun Meridional Massai Ogoni Oromo Rehoboth Basters Somaliland Vhavenda Zanzíbar | a Àsia Aceh Ahwazi Assiris Azerbaidjan Meridional Buriàtia Chin Chittagong Hill Tracts Pobles de la Cordillera Turquestan Oriental Mon Montagnards Nagalim Turcmans d'Irak Estat Karenni Khmer Krom Kurdistan Mari o la República de Mari El Shan Sindh Moluques del Sud Taiwan Tibet Tuva Balutxistan Occidental Watcheka | a Europa Moràvia Abkhàzia Albanesos de Macedònia Baixkortostan Circàssia Txuvàixia Tàtars de Crimea República Txetxena d'Itxkèria Gagaúsia Grec d'Albània Hongaresos de Romania Ingúixia Komi Kosova Kumyk Sanjak Escània Talysh Udmúrtia Països Catalans Occitània Euskal Herria Còrsega Bretanya | a Oceania i Australàsia Aborígens australians Bougainville Ka Lahui Hawai'i Maohi Papua Occidental |

### El cas de Catalunya

El cas de Catalunya o els Països Catalans és un cas especial, igual que altres nacions d'Espanya, com la basca o la gallega, d'Europa, com Bretanya o Baviera, i fins i tot a nivell mundial com el Quebec o el Sàhara Occidental. El Parlament de Catalunya ha definit Catalunya com una nació formada pel poble català majoritàriament. Fins i tot la Constitució Espanyola reconeix a Catalunya, País Basc, Navarra, Aragó, Galícia, Illes Balears, Andalusia, Illes Canàries i a la País Valencià com a nacionalitat: els dota d'autonomia i reconeix la llengua i la cultura. Per tant, l'UNPO, no va veure necessitat d'ajudar Catalunya en el seu procés de reconeixement fins al 10 de gener de 2019, dia en el qual va afegir-se a l'UNPO l'Assemblea Nacional Catalana.

## Referències

* ↑ «Nació sense estat». GEC. [Consulta: 23 gener 2024].
* ↑ Diccionari de l'IEC: terme "Nació"
* ↑ El poder polític sovint deforma la definició de nació segons la seua ideologia.
* ↑ «UNPO: Estats de fet i nacions sense estat s'uneixen en una organització mundial.». Vilaweb. [Consulta: 23 gener 2024].
* ↑ Preàmbul de l'Estatut de 2006, text addicional.
* ↑ «UNPO Welcomes the Assemblea Nacional Catalana as its Newest Member». UNPO. [Consulta: 12 setembre 2019].

## Bibliografia

* Jordi Ventura i Subirats (1963) Les cultures minoritàries europees Selecta, Barcelona.
* GARCIA, Xosé Lois (1978) Naciones colonizadas de Europa Occidental Follas Novas, A Coruña.
* Imma Tubella i Casadevall i Eduard Vinyamata Camp (1978) Les nacions de l'Europa capitalista La Magrana, Barcelona
* Xosé M. Núñez Seixas (1998) Movimientos nacionalistas en Europa en el segle XX Ed. Síntesis, Col. Historia Universal Contemporánea, 26 Madrid.
* Mikael Bodlore-Penlaez (2011) Atlas of Stateless Nations in Europe, minority peoples in search of recognition Y Lolfa, Ceredigion

## Vegeu també

* Estat nació
* Minoria nacional
* Moviment d'alliberament nacional
* Autodeterminació
* Sobirania
* Nacionalisme
* Estat
* Nacionalismes sense estat d'Europa
* Democràcia ètnica

## Enllaços externs

* UNPO Unrepresented Nations and Peoples Organization (anglès)
* Nationalia Diari digital, en català i anglès, sobre les nacions sense estat d'Europa i del món.